George Simion, președintele AUR, alături de Vlad Țepeș și câteva sute de membri și simpatizanți, în frunte cu candidații la alegerile europarlamentare și locale din 9 iunie, au fost în Piața Victoriei din Timișoara, marți 14 mai.
Ei au demonstrat în centrul Timișoarei strigând Libertate și clasica întrebare: “Cine suntem noi?”, cu răspunsul tuturor: “Aur! Aur! Aur!”
“Împreună cu noi se află înaintașul nostru, Vlad Țepeș, și candidații AUR la europarlamentarele din 9 iunie și la primăriile din Timiș.
Vrem să amintim de lupta înaintașilor: Vlad Țepeș, Mihai Viteazul, Ștefan cel Mare, Horia Cloșca și Crișan!”, a fost mesajul lui George Simion în Piața Victoriei din Timișoara.
Președintele AUR i-a prezentat pe rând pe toți candidații AUR Timiș.
“Ne aflăm aici cu toții în această piață simbol a Timișoarei să discutăm cu dumneavoastră, să discutați cu ei direct și să vă explicăm ce vrea AUR pentru România. În primul rând, fiindcă ne aflăm la Timișoara vrem libertate!”, a mai spus președintele AUR.
În final, toți din Piața Victoriei Timișoara au recitat celebrul catren din Scrisoarea a III scrisă de Mihai Eminescu:
“Cum nu vii tu, Ţepeş doamne, ca punând mâna pe ei,
Să-i împarţi în două cete: în smintiţi şi în mişei,
Şi în două temniţi large cu de-a sila să-i aduni,
Să dai foc la puşcărie şi la casa de nebuni”.